**TÁJÉKOZTATÓ A TANKÖTELESSÉ VÁLÓ GYERMEKEK ÁLTALÁNOS ISKOLAI BEIRATKOZÁSÁRÓL A 2021/22. TANÉVRE**

Minden gyermek köteles az intézményes nevelés-oktatásban részt venni, tankötelezettségét teljesíteni. A gyermek abban az évben, amelynek **augusztus 31. napjáig a hatodik életévét betölti, tankötelessé** válik. A tankötelezettség teljesítése a tanév első tanítási napján kezdődik. A szülő kérelmére a felmentést engedélyező szerv döntése alapján a gyermek további egy nevelési évig óvodai nevelésben vehet részt. A szülő kérelmét az iskolakezdés évében január 15-éig nyújthatja be a felmentést engedélyező szervhez. Ha az eljárásban szakértőt kell meghallgatni, akkor csak szakértői bizottság rendelhető ki.[[1]](#footnote-1)

A tanuló - beleértve az egyéni munkarenddel rendelkezőt is - az iskolával tanulói jogviszonyban áll. A **tanulói jogviszony felvétel vagy átvétel útján keletkezik. A felvétel és az átvétel jelentkezés alapján történik. A felvételről vagy átvételről az iskola igazgatója dönt. A tanulói jogviszony a beíratás napján jön létre.** A tanuló a tanulói jogviszonyon alapuló jogait az előbbi időponttól kezdve gyakorolhatja. Jogszabály, továbbá az iskola házirendje egyes jogok gyakorlását az első tanév megkezdéséhez kötheti.[[2]](#footnote-2)

Az iskolába a tanköteles tanulókat az első évfolyamra jogszabályban meghatározott időszakban kell beíratni.[[3]](#footnote-3)

A hatályos jogszabályok alapján a Közép-budai Tankerületi Központ által felhívásban[[4]](#footnote-4) közzétett 2021/22 tanévre történő általános iskolai beiratkozási kérelem benyújtási határideje:

**2021. április 15.**

**2021. április 16.**

Az általános iskolába elektronikus úton is be lehet iratkozni a 2021/22. tanévre[[5]](#footnote-5), ezért a Közép-budai Waldorf Általános Iskola és AMI beiratkozásra vonatkozó eljárásrendje az alábbiak szerint alakul.

A szülő **felvételre jelentkezhet 2021. április 16. napján 19.00 óráig** a honlapon található jelentkezési csomag[[6]](#footnote-6) beküldésével és a beiratkozáshoz szükséges okiratok digitális másolatának elektronikus megküldésével. Az iratok elektronikus beküldésének módja a gyermek szüleinek értesítési e-mail címén megosztott **google-drive mappába történő feltöltés** vagy ennek sikertelensége esetén az [iroda@kozepbudaiwaldorf.hu](mailto:iroda@kozepbudaiwaldorf.hu) e-mail címre történő megküldés.

A beiratkozási kérelem benyújtásához szükséges okiratok, nyomtatványok:

1. **okirat digitális másolatának online beküldése**

* tanuló személyi igazolványa, ennek hiányában állampolgárságát igazoló okirata
* tanuló lakcím kártyája
* tanuló TAJ kártyája
* tanuló anyakönyvi kivonata
* szülők / törvényes képviselők személyi igazolványa
* szülők / törvényes képviselők lakcímkártyája
* tanuló iskolaérettségről szóló óvodai nyilatkozat[[7]](#footnote-7)
* szülői / törvényes képviselői nyilatkozat a szülői felügyeleti jogról
* szülői / törvényes képviselői nyilatkozat a tanuló különleges helyzetéről (pl. SNI, ADHD, BTM, HH, HHH stb)
* tanulói jogviszony szerződés szülői felügyeleti joggal rendelkező szülő(k) / törvényes képviselő(k) által aláírva (2 példány)

1. **postai küldemény**

* tanuló iskolaérettségről szóló óvodai nyilatkozat[[8]](#footnote-8)
* szülői / törvényes képviselői nyilatkozat a szülői felügyeleti jogról
* szülői / törvényes képviselői nyilatkozat a tanuló különleges helyzetéről (pl. SNI, ADHD, BTM, HH, HHH stb)
* tanulói jogviszony szerződés szülői felügyeleti joggal rendelkező szülő(k) / törvényes képviselő(k) által aláírva (2 példány)

Az iratok megküldésének hiányában a szülő beiratkozási kérelme semmis.

Minden okirat eredeti példánya legkésőbb 2021. szeptember 1. napjáig köteles a szülő az iskolában bemutatni az erre kijelölt időben. Az aláírt nyilatkozatokat, megállapodásokat köteles legkésőbb a beiratkozási határidő napjáig postára adni az iskola alábbi címére:

**Közép-budai Waldorf Általános Iskola és AMI**

**1021 Budapest, Tárogató út 2-4.**

A felvételi kérelmeket az intézményvezető elbírálja és **döntéséről első fokú határozatban** értesíti a gyermek szüleit. „Az iskola igazgatója a felvételi, átvételi kérelem benyújtásával kapcsolatos ügyintézés, határidő-számítás, mulasztás elbírása során a köznevelés rendszerében hozott döntésekkel kapcsolatos szabályok alapján jár el”[[9]](#footnote-9).

Az iskola a döntésről szóló határozatot legkésőbb a jogszabályban előírt beiratkozási kérelem benyújtási határidőt követő 2 munkanapon belül. A határozat postára adási határideje legkésőbb **2021. április 20. (17.00).** Az intézmény a postára adással egyidejűleg határozatát elektronikus úton digitális másolatban is megküldi a gyermek szüleinek a megadott értesítési e-mail címen.

Az iskolai felvétellel kapcsolatban meghozott **döntése ellen** – annak közlésétől számított **tizenöt napon belül** – a **szülő eljárást indíthat az intézményvezetőnél** a döntéshozó intézményhez benyújtott, de az intézmény fenntartójának címzett kérelemmel. A kérelem tekintetében a **fenntartó jár el, és hoz másodfokú döntést.**

Elutasító határozat esetében szülő köteles gyermekének felvételét **5 munkanapon belül kérni a kötelező felvételt biztosító körzetes iskolába**, ahonnan **átjelentkezéssel** van lehetősége másik, nem kötelező felvételt biztosító intézménybe felvételi kérelem elbírálást követően a **szabad iskolaválasztási jogával élni**.

Az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az iskolába nem íratja be, szabálysértést követ el.

Tekintve, hogy a Közép-budai Waldorf Általános Iskola és AMI a Waldorf-pedagógia (jóváhagyott „A magyar Waldorf-iskolák kerettanterve”) alapján készült helyi pedagógiai programja szerint látja el nevelési-oktatási feladatát magán köznevelési intézményként nem kötelező felvételt biztosító iskola.

A szülők felvételi kérelmükkel egyidejűleg tudomásul veszik a Waldorf-pedagógiára épülő nevelés-oktatás sajátosságait, és ennek kapcsán kinyilvánítják az iskola és a szülők rendszeres és hatékony együttműködésére építő és épülő iskolai pedagógiai munkájában való részvételi szándékukat. Szándékukat szülők az iskolai jogviszony létesítéséről szóló megállapodás aláírásával igazolják, melynek egyik példányát az intézményvezető által aláírva, a felvételi kérelem elfogadó határozatával együtt az intézmény megküldi a szülők részére a megadott levelezési címre vagy legkésőbb 2021. szeptember 1 napját megelőzően személyesen átadják.

Kelt: Budapest, 2021. március 29.

Kányai Mirella

intézményvezetői jogkörben eljáró intézményvezető-helyettes

1. 2011. évi CXC törvény a nemzeti köznevelésről (továbbiakban nk.tv.) 45§ [↑](#footnote-ref-1)
2. Nk.tv 50§ (1) bekezdés [↑](#footnote-ref-2)
3. Nk.tv 50§ (7) bekezdés [↑](#footnote-ref-3)
4. http://kk.gov.hu/download/5/ed/b2000/felhivas-tankotelesse-valo-gyermekek-iskolai-beiratasara-kb-2021-2022.pdf [↑](#footnote-ref-4)
5. 19/2021 (III.10.) EMMI határozat [↑](#footnote-ref-5)
6. https://www.kbwi.hu/wp-content/uploads/2020/10/kbwi\_jelentkezesi\_lap\_elsos.pdf [↑](#footnote-ref-6)
7. [20/2012. (VIII. 31.) EMMI rendelet 21. §](https://net.jogtar.hu/jogszabaly?docid=a1200020.emm) [↑](#footnote-ref-7)
8. [20/2012. (VIII. 31.) EMMI rendelet 21. §](https://net.jogtar.hu/jogszabaly?docid=a1200020.emm) [↑](#footnote-ref-8)
9. 20/2012. (VIII. 31.) EMMI rendelet 23§ (3) [↑](#footnote-ref-9)